De seneste år er affaldssorteringen for alvor rykket ind i danskernes husholdning. Og det har for mange husejere betydet, at de har skullet gøre plads til flere store udendørs affaldsspande, hvilket ikke været til glæde for alle. Det vil en ny metode til sortering af affald dog komme til livs. - Vi tror på, at vores løsning både kan blive en billigere løsning for kommunen og en hjælp til forbrugerne, der ikke længere behøver sortere deres affald i fire forskellige spande eller fire forskellige containere, der hvor de bor, siger Thomas Rovsing, der er administrerende direktør i virksomheden Envac, som har udviklet løsningen. Farvesortering skal gøre det nemmere Den nye sorteringsform går ud på, at nordjyderne fremover skal sortere deres affald i farvede affaldssække, sådan at det nye farvesorteringsanlæg kan sende de grønne og sorte affaldsposer til hver sin del af affaldsanlægget, og der er på sigt mulighed for at tilføje yderligere to fraktioner. - I Aalborg og andre tætbebyggede byer betyder det også mindre pladsbrug til skrald under jorden, tung trafik i bybilledet og mindre forurening, forklarer direktøren. Mens Nordværk i Aalborg foreløbigt er det eneste danske anlæg, der skal anvende farvesortering, har Envac 20 farvesorteringsanlæg, der betjener én million husstande i Sverige og Norge. Kommunen glæder sig Byrådsmedlem Lasse Frimand Jensen (S), der er medlem af bestyrelsen i Aalborg Forsyning, fik derfor også inspiration fra Norge, inden Aalborg Kommune valgte ny leverandør. - Det er én af de beslutninger, jeg er stolt af, fordi vi kan være frontløbere i Aalborg. Vi valgte løsningen som et enstemmigt byråd, fordi det var effektivt, økonomisk rentabelt, der er minimal fejlsortering, og fordi det var bekvemmeligt for vores borgere. Det er vi blevet bekræftet i, og vi har en forventning om, at det vil blive positivt taget imod, siger Lasse Frimand Jensen. Envac håber, at Aalborg kan være med til at inspirere andre kommuner. - Vi håber, at Aalborg kan være en rollemodel, så flere kommuner får øjnene op for den nye farvesortering. Det er en forholdsvis enkel løsning, fordi vi kan benytte eksisterende spande og biler. Det eneste, vi har brug for, er at omdele poser i de relevante farver til forbrugerne og så etablere farvesorteringsanlægget, siger Thomas Rovsing. Derudover viser en undersøgelse fra affaldsanalysefirmaet Econet, at løsningen med optisk sortering er minimum 10 procent billigere end alternative løsninger på markedet.
En ny metode til sortering af husholdningsaffald på forbrændingsanlægget Nordværk i Aalborg kan på sigt reducere antallet af affaldsspande for borgere i Aalborg og i resten af landet.